Zuma: ‘Ek is gisteraand met die dood gedreig’Oudpres. Jacob Zuma. Foto: Karen Sandison/African News Agency(ANA) Oudpres. Jacob Zuma beweer sy persoonlike assistent het Maandagaand ŉ oproep ontvang waarin hy en sy familie met die dood gedreig is. “My persoonlike assistent aan die ANC se kant is deur ŉ onbekende persoon gebel wat haar ingelig het om my te laat weet dat hy my en my familie sal doodmaak. Ek wil dit boekstaaf want ek sal na die kwessie terugkeer … die plan [om my dood te maak] is reeds geïmplementeer. “My senior advokaat Sikhakhane is ook nie te lank terug nie gedreig. Ek het al ŉ kind verloor en weet wat dit kan doen,” het Zuma Dinsdagoggend tydens sy tweede dag van getuienis voor die Zondo-kommissie van ondersoek na staatskaping gesê. Zuma het gister aan die kommissie gesê dat die plan om van hom ontslae te raak reeds dekades gelede begin het toe hy die ANC se hoof van intelligensie was en te veel geweet het. Hy het beweer dat hy doodsdreigemente ontvang en selfs vergiftiging oorleef het en dat sekere mense in die ANC, wat saam met buitelandse intelligensie-agentskappe werk, vasbeslote is ​​om van hom ontslae te raak. Oudpres. Jacob Zuma. Foto: Karen Sandison/African News Agency(ANA) Adjunkhoofregter Raymond Zondo, voorsitter van die kommissie, het dreigemente teen enigiemand wat voor die kommissie verskyn ten sterkste veroordeel. “Ek wil graag sê dit is heeltemal onaanvaarbaar vir enigiemand in die samelewing om geweld, intimidasie en allerhande onwettige middele te wil gebruik wanneer hulle ontevrede is oor enigiemand, want ons regstelsel is sodanig dat mense na die polisie en howe kan gaan as hulle ŉ klag teen iemand het,” het Zondo gesê. “Wanneer dreigemente gemaak word met betrekking tot iemand wat getuienis lewer, kan mense wat na die kommissie kom, sowel as hul gesinne, bedreig of geïntimideer voel. Ek is bly dat die dreigement mnr. Zuma nie gekeer het om getuienis te kom gee nie … maar al die stappe moet gedoen word om te verseker dat geen dreigemente uitgevoer word nie. Mnr. Sikhakhane is ŉ prokureur en prokureurs verteenwoordig kliënte … hulle doen net hul werk.” Die kommissie het ŉ week opsy geplaas om Zuma se getuienis aan te hoor. Tydens sy eerste dag voor die kommissie het Zuma ŉ openingsverklaring voorgelê wat langer as ŉ uur geduur het, waarin hy beweer dat daar komplotte was om hom dood te maak en hoe hy en sy familie al jare lank die slagoffers van volgehoue openbare aanvalle is.